CELEX: 32008R0571
Language: sk
Date: 2008-06-19 00:00:00
Title: Nariadenie Komisie (ES) č. 571/2008 z  19. júna 2008 , ktorým sa mení a dopĺňa príloha III k nariadeniu Európskeho parlamentu a Rady (ES) č. 999/2001, pokiaľ ide o kritériá prehodnocovania ročných programov monitorovania spongiformnej encefalopatie hovädzieho dobytka (BSE) (Text s významom pre EHP)

20.6.2008   
            
            
               SK
            
            
               Úradný vestník Európskej únie
            
            
               L 161/4
            
         
      NARIADENIE KOMISIE (ES) č. 571/2008
   z 19. júna 2008,
   ktorým sa mení a dopĺňa príloha III k nariadeniu Európskeho parlamentu a Rady (ES) č. 999/2001, pokiaľ ide o kritériá prehodnocovania ročných programov monitorovania spongiformnej encefalopatie hovädzieho dobytka (BSE)
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 23 prvý odsek,
   keďže:
   
               (1)
            
            
               V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (PSE) u zvierat. Z ustanovení nariadenia vyplýva, že členské štáty by mali každoročne vykonávať program monitorovania BSE formou aktívneho a pasívneho dohľadu.
            
         
               (2)
            
            
               V článku 6 ods. 1b nariadenia (ES) č. 999/2001 sa stanovuje, že členské štáty ktoré preukážu zlepšenie epidemiologickej situácie na svojom území, môžu požiadať o prehodnotenie svojich ročných monitorovacích programov.
            
         
               (3)
            
            
               Niektoré členské štáty, na území ktorých bol zaznamenaný pozitívny vývoj epidemiologickej situácie, pokiaľ ide o spongiformnú encefalopatiu hovädzieho dobytka (BSE), prejavili záujem o prehodnotenie svojich ročných programov monitorovania BSE. Aby mohli uvedené členské štáty predložiť Komisii žiadosť o prehodnotenie programov monitorovania BSE, je potrebné stanoviť kritériá preukázateľnosti zlepšenia epidemiologickej situácie v súvislosti s BSE.
            
         
               (4)
            
            
               Takéto kritériá sú epidemiologickými ukazovateľmi, ktorých úlohou je posúdiť formou kvantifikácie vývin situácie BSE v členských štátoch počas niekoľkých rokov.
            
         
               (5)
            
            
               V snahe zachovať jednoznačnosť a konzistenciu by sa tieto kritériá mali stanoviť v prílohe III k nariadeniu (ES) č. 999/2001.
            
         
               (6)
            
            
               Nariadenie (ES) č. 999/2001 by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha III k nariadeniu (ES) č. 999/2001 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. júna 2008
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 147, 31.5.2001, s. 1. Nariadenie naposledy zmenené a doplnené nariadením Komisie (ES) č. 357/2008 (Ú. v. EÚ L 111, 23.4.2008, s. 3).
   
      PRÍLOHA
      Do časti I kapitoly A prílohy III k nariadeniu (ES) č. 999/2001 sa dopĺňa tento bod 7:
      
         „7.   Prehodnotenie ročných programov monitorovania BSE (BSE monitorovacie programy) stanovené v článku 6 ods. 1b
         7.1.   Žiadosti členských štátov
         Žiadosti o prehodnotenie ročného BSE monitorovacieho programu, ktoré členské štáty predkladajú Komisii, by mali obsahovať minimálne tieto údaje:
         
                     a)
                  
                  
                     informácie o ročnom monitorovacom systéme BSE, ktorý sa na území daného členského štátu používa posledných šesť rokov vrátane podrobnej dokumentácie na potvrdenie súladu s epidemiologickými kritériami stanovenými v bode 7.2;
                  
               
                     b)
                  
                  
                     informácie o systéme identifikácie a vysledovateľnosti hovädzieho dobytka v zmysle článku 6 ods. 1b v tretieho pododseku písm. b), ktorý sa na území daného členského štátu používa posledných šesť rokov vrátane podrobného opisu prevádzkovania počítačovej databázy v zmysle článku 5 nariadenia Európskeho parlamentu a Rady (ES) č. 1760/2000 (1);
                  
               
                     c)
                  
                  
                     informácie o zákazoch týkajúcich sa kŕmenia zvierat v období predchádzajúcich šiestich rokov na území daného členského štátu vrátane podrobného opisu presadzovania zákazu kŕmenia hospodárskych zvierat v zmysle článku 6 ods. 1b tretieho pododseku písm. c) a vrátane plánu odberu vzoriek a informácií o počte prípadov a spôsoboch porušenia zákazu, ako aj o výsledkoch následne prijatých opatrení;
                  
               
                     d)
                  
                  
                     podrobný opis navrhovaného BSE monitorovacieho programu vrátane zemepisnej oblasti, v ktorej sa uvedený program bude vykonávať, a opisu subpopulácií hovädzieho dobytka, ktoré majú byť zaradené do prehodnoteného BSE monitorovacieho programu vrátane údajov o vekových hraniciach a veľkosti odberu vzoriek na testovanie;
                  
               
                     e)
                  
                  
                     výsledky komplexnej analýzy rizík, ktoré dokazujú, že prehodnotený BSE monitorovací program zaručí ochranu zdravia ľudí a zvierat. Súčasťou analýzy rizík je aj analýza rodnej kohorty, príp. iné relevantné štúdie, ktoré potvrdzujú, že opatrenia na zníženie rizika PSE vrátane zákazov kŕmenia v zmysle článku 6 ods. 1b tretieho pododseku písm. c) boli vykonávané efektívne.
                  
               7.2.   Epidemiologické kritériá
         Žiadosti o prehodnotenie BSE monitorovacieho programu je možné schváliť iba vtedy, ak príslušný členský štát vie preukázať, že okrem požiadaviek stanovených v článku 6 ods. 1b treťom pododseku písm. a), b) a c) sú na jeho území splnené tieto epidemiologické kritériá:
         
                     a)
                  
                  
                     v období najmenej šiestich po sebe nasledujúcich rokov od zavedenia systému Spoločenstva na testovanie BSE v zmysle článku 6 ods. 1b tretieho pododseku písm. b):
                     buď
                     
                                 i)
                              
                              
                                 priemerný pokles ročnej miery výskytu BSE v dospelej populácii hovädzieho dobytka (staršej ako 24 mesiacov) bol vyšší ako 20 % a celkový počet zvierat nakazených BSE narodených po zavedení úplného zákazu kŕmenia hospodárskych zvierat v Spoločenstve v zmysle článku 6 ods. 1b tretieho pododseku písm. c) neprekročil 5 % z celkového počtu všetkých potvrdených prípadov BSE,
                                 alebo
                              
                           
                                 ii)
                              
                              
                                 zistená ročná miera výskytu BSE v dospelej populácii hovädzieho dobytka (staršej ako 24 mesiacov) bola dlhodobo nižšia ako 1/100 000,
                                 alebo
                              
                           
                                 iii)
                              
                              
                                 ako ďalšia možnosť pre členský štát s dospelou populáciou hovädzieho dobytka (staršou ako 24 mesiacov) nižšou ako 1 000 000 zvierat, bol kumulovaný počet potvrdených prípadov nákazy BSE nižší ako päť;
                              
                           
               
                     b)
                  
                  
                     po uplynutí šesťročnej lehoty uvedenej v písmene a) neexistujú dôkazy o zhoršení epidemiologickej situácie v súvislosti s BSE.
                  
               
      
         (1)  Ú. v. ES L 204, 11.8.2000, s. 1.“